درد باز بیت ـ بلے درد ءِ درشانگ وَ گَنتر درد ودی کنت ـ کہ یک بلوچے ، بلوچے ءَ زاہ بہ دنت ـ اے مرچیگیں پؤسٹے ـ چیریں نامے ـ من ءَ اے پرواہ نیست کہ چیر اِنت ـ بلے پکّہ اِنت کہ بلوچے ـ ادب بالادِ نسب ـ شَرّ ءُ ھانوادہ ایں بلوچ نا وت زاہ دنت ءُ نا وت زاہ وارت ـ ھئیر ـ پروا نیست کہ منءَ ‍کسے زاہ بہ دنت ـ مئے گوما باز ءَ تنز کُتگ ـ ایر جَتگ ـ چیزّے مئے شائری ءِ ھلاپ اِنت ـ چیزّے مئے پگر ءِ ـ مزن ایں بلوچی کَول کن اَنت کہ بیا شے ما تئ کتاب ءَ چاپین ایں ـ بلے بیا کہ ھانوادہ ایں بلوچ وتی کول ءَ بجّ اِیت؟ شے مُریدی کول وَ نیست ـ
چاکری کَول اوں کُت نکن اَنت ـ منی جند ءَ کس کہ کس نہ گوْشتگ کہ پلانی ـ بیا من بزّگاں ءُ منی کتاباں چاپین ـ من کسّی دُمب ءَ نہ بیتگاں پَرے کار ءَ ـ ءُ داں زندگاں کسّ ءَ نگوْشاں ـ بلے مُپت ایں تنز کنگ اوں شَرّیں اخلاقی چیزے نہ یے ءُ ھاس پہ بلوچ ءَ وَ گنــتر ـ
 نوں بیا کہ اے مرد گوْشیت کہ مبارک کازی ءَ گوْشتگ کہ من ِ شے شائری مکناں ـ!!
 آیا من کازی ءَ اے گوشگ لوٹاں کہ بلوچی ءِ نبشتہ کنگ ئے مھار زاناں تئ دست ءَ اِنت؟ تو بلوٹ ئے پلانی شائری کُت کنت یا کُت نکنت؟ بزاں تو آیا منی دل ءِ لھڑاں داشت کن ئے؟؟ اگں ھو، گڑا راستے کہ من شائری نکنان ـ بلے کسے منی دل ءَ بگوْش اِیت کہ لھڑاں درانگاز مکن کہ بلکیں مُبارک کازی تاھیر گِپت ـــ
 ما نزان ایں کہ ما چوں بکن ایں ـ کئے رندا بکپ ایں ـ وتی دل ءِ لھڑ ءِ یا مبارک کازی ءِ؟؟
 مردم چی بکنت گوں اے بے سریں راج ءَ ــ کہ تنز ءَ ابئید دگہ ھچ کار نزانت!؟
 انگت بِل کہ راز چیر اَنت ءُ بلوچ وتا گیش رُسوا مکنائین اَنت ـ ما گڑا شَر سرپد ئیں کہ کئے کجام راہ ءِ مُساپر اِنت ءُ کئے کجام بلوچ راج ءِ دردوار ءُ کئے گدّار ـــ
 شے سید